b'\n_START_ARTICLE_\nBoris I. Bolgarski\n_START_SECTION_\nIme in naslovi\n_START_PARAGRAPH_\nBoris je po uradni spreobrnitvi v kr\xc5\xa1\xc4\x8danstvo privzel kr\xc5\xa1\xc4\x8dansko ime Mihael, zato se v nekaterih zgodovinskih virih imenuje tudi Boris Mihael._NEWLINE_Edini neposredni dokazi o njegovem vladarskem naslovu so njegovi pe\xc4\x8dati in napisi, ki so jih odkrili v Ballshiju v Albaniji in v Varni. Na njih se naslavlja z\xc2\xa0\xc2\xbbarhont Bolgarije\xc2\xab, kar se obi\xc4\x8dajno prevaja kot vladar, v 10. in 11. stoletju tudi kot knez. V bolgarskih virih iz tistega obdobja se naslavlja s knez ali car, med Drugim bolgarskim cesarstvom pa s car._NEWLINE_V sodobnem zgodovinopisju se naslavlja razli\xc4\x8dno. Ve\xc4\x8dina zgodovinarjev upo\xc5\xa1teva, da je po spreobrnitvi v kr\xc5\xa1\xc4\x8danstvo spremenil tudi svoj naslov. Po njihovem mnenju se je do krsta naslavljal s kan ali kanas, po njem pa knez (knjaz). Po drugi teoriji se je naslov knez za\xc4\x8del uporabljati med Asparuhovo vladavino.\n_START_SECTION_\nStanje v Srednji Evropi sredi 9. stoletja\n_START_PARAGRAPH_\nV zgodnjem 9. stoletju se je za\xc4\x8delo silovito rivalstvo med gr\xc5\xa1kim vzhodom in latinskim zahodom, ki je nazadnje privedlo do razkola med vzhodno pravoslavno cerkvijo v Konstantinoplu in katoli\xc5\xa1ko cerkvijo v Rimu._NEWLINE_Cesarica Irena je \xc5\xbee leta 781 za\xc4\x8dela navezovati tesnej\xc5\xa1e stike s Karolingi in pape\xc5\xbei. Dogovarjala se je za poroko svojega sina s h\xc4\x8derko Karla Velikega Rotrudo in na frankovski dvor celo poslala u\xc4\x8ditelja, da bi princeso nau\xc4\x8dil gr\xc5\xa1\xc4\x8dine. Leta 787 je ponudbo umaknila, \xc4\x8deprav se sin s tem ni strinjal. Ko so na drugem nicejskem koncilu pod vodstvom cesarice Irene ponovno dovolili \xc4\x8da\xc5\xa1\xc4\x8denja ikon, Karel Veliki sklepov koncila ni priznal, ker na koncil niso bili povabljeni njegovi delegati, \xc4\x8deprav je bil vladar ve\xc4\x8d kot treh provinc starega Rimskega cesarstva. Kasnej\xc5\xa1e izbolj\xc5\xa1anje odnosov s pape\xc5\xbei ni prepre\xc4\x8dilo vojne Bizanca s Franki, ki so leta 788 osvojili Istro in Benevento._NEWLINE_Ko je pape\xc5\xbe Leon III. Karla Velikega kronal za cesarja Svetega rimskega cesarstva, je izni\xc4\x8dil legitimnost cesarice Irene. Pape\xc5\xbe je s kronanjem \xc5\xbeelel po\xc4\x8dastiti svojega za\xc5\xa1\xc4\x8ditnika Karla Velikega in predvsem pove\xc4\x8dati mo\xc4\x8d pape\xc5\xa1tva. Irena je bila, tako kot njeni predhodniki od Justinijana I., pre\xc5\xa1ibka, da bi za\xc5\xa1\xc4\x8ditila Rim. Mesto, ki je izgubilo ve\xc4\x8dino svojih prebivalcev, je ostalo brez cesarja, zato Franki in Italijani v Karlovem kronanju niso videli uzurpacije cesarskega naslova. Bizantinci so na imenovanje gledali povsem nasprotno, vendar protesti Irene in njenega naslednika Nikiforja I. niso imeli ve\xc4\x8djega u\xc4\x8dinka._NEWLINE_Mojmirju I. je uspelo zdru\xc5\xbeiti nekaj slovanskih kne\xc5\xbeevin in leta 833 ustanoviti Velikomoravsko dr\xc5\xbeavo. Njegov naslednik Rastislav se je boril tudi proti Germanom, zato je Velikomoravska posku\xc5\xa1ala vzdr\xc5\xbeevati dobre odnose in Bolgarijo, predvsem zaradi njene velike voja\xc5\xa1ke mo\xc4\x8di.\n_START_SECTION_\nVoja\xc5\xa1ki pohodi\n_START_PARAGRAPH_\nBoris I. je kot sin in naslednik kana Presijana leta 852 poslal v Vzhodno Frankovsko svojo delegacijo, da bi potrdila mirovno pogodbo iz leta 845. Ob prihodu na prestol je zagrozil Bizantinskemu cesarstvu z vojno, vendar ga ni napadel. Dobil je samo majhno ozemlje v Strand\xc5\xbei na jugovzhodu dr\xc5\xbeave. Mirovna pogodba z Bizantinci se ni podpisala, \xc4\x8deprav sta dr\xc5\xbeavi izmenjali nekaj delegacij._NEWLINE_Leta 854 je moravski knez Rastislav zaprosil Borisa I. za pomo\xc4\x8d proti Vzhodni Frankovski. Po nekaterih virih je nekaj Frankov podkupilo bolgarskega vladarja, da je napadel Ludvika Nem\xc5\xa1kega. Bolgarsko-slovanski pohod proti Frankom se je kon\xc4\x8dal s katastrofalnim porazom in Ludvikovim napadom na Bolgarijo. V vojno proti Bolgarom so se vklju\xc4\x8dili tudi Hrvati. Obe ljudstvi sta do takrat \xc5\xbeiveli v miru, kar ka\xc5\xbee, da so bili Hrvati podkupljeni, da bi odvrnili bolgarsko pozornost od vojne na Moravskem. Kanasubigi Boris ni mogel dose\xc4\x8di nobenega uspeha, zato sta si obe strani izmenjali darila in se mirno raz\xc5\xa1li. Voja\xc5\xa1ke aktivnosti leta 855 so privedle do sklenitve miru med Bolgarijo in Vzhodno Frankovsko. Rastislav se je moral odtlej sam vojskovati proti Ludviku Nem\xc5\xa1kemu._NEWLINE_Medtem se je leta 855-856 za\xc4\x8del konflikt med Bolgari in Bizantinskim cesarstvom, v katerem je Boris, odsoten zaradi vojne s Franki, izgubil Plovdiv, ozemlje okrog Zagore in pristani\xc5\xa1\xc4\x8da v burga\xc5\xa1kem zalivu na \xc4\x8crnem morju. Bizantinski vojski sta poveljevala cesar Mihael III. in cezar Bardas.\n_START_SECTION_\nSrbija\n_START_PARAGRAPH_\nPo smrti srbskega kneza Vlastimirja okrog leta 850 je bila njegova dr\xc5\xbeava razdeljena med njegove sinove Mutimirja, Strojimirja in Gojnika. Vojna s Srbijo (839-842) med Vlastimirjevim o\xc4\x8detom Prosigojem in Borisovim o\xc4\x8detom Presijanom se je kon\xc4\x8dala s srbsko zmago, zato se je Boris I. nameraval ma\xc5\xa1\xc4\x8devati za o\xc4\x8detov poraz. Leta 853 ali 854 je bolgarska vojska pod poveljstvom Borisovega sina Vladimirja Rasata napadla Srbijo, da bi bizantinsko oblast zamenjala s svojo. Srbska vojska, kateri so poveljevali Mutimir in njegova brata, so porazili Bolgare in ujeli Vladimirja Rasata in dvanajst bojarjev. Boris I. in Mutimir sta zatem sklenila mir ali celo zavezni\xc5\xa1tvo. Mutimirjeva sinova Pribislav in \xc5\xa0tefan sta do meje spremila bolgarske ujetnike in v znak miru izmenjala darila. Boris je Srbom dal \xc2\xbbbogata darila\xc2\xab, sam pa je dobil dva su\xc5\xbenja, dva sokola, dva psa in 80 krznen. V Srbiji se je za\xc4\x8dela dr\xc5\xbeavljanjska vojna med brati, ki se je kon\xc4\x8dala z izgonom Mutimirjevih mlaj\xc5\xa1ih bratov na bolgarski dvor. Mutimir je zaradi politi\xc4\x8dnih razlogov na dvoru obdr\xc5\xbeal ne\xc4\x8daka Petra Gojnikovi\xc4\x87a. Vzroki za vojno niso jasni, verjetno pa je \xc5\xa1lo za izdajo. Peter je kasneje porazil Mutimirjevega sina Pribislava in zasedel srbski prestol.\n_START_SECTION_\nKrst\n_START_PARAGRAPH_\nRazlogi za Borisovo spreobrnitev v kr\xc5\xa1\xc4\x8danstvo so predmet \xc5\xa1tevilnih razlag. Nekateri zgodovinarji jo povezujejo s sestro, ki se je spreobrnila med bivanjem v Konstantinoplu.  Druga zgodba kot pobudnika omenja gr\xc5\xa1kega su\xc5\xbenja na njegovem dvoru. \xc5\xa0e bolj mitolo\xc5\xa1ka zgodba pravi, da je Boris osupnil in se ustra\xc5\xa1il nad ikono Sodni dan in se odlo\xc4\x8dil, da bo sprejel kr\xc5\xa1\xc4\x8danstvo. Zgodovinarji vidijo v njegovem krstu zgolj premi\xc5\xa1ljeno, pragmati\xc4\x8dno in politi\xc4\x8dno dejanje._NEWLINE_Boris I. se je zaradi razli\xc4\x8dnih diplomatskih razlogov za\xc4\x8del zanimati za spreobrnitev v kr\xc5\xa1\xc4\x8danstvo \xc5\xbee dolgo pred tem. Zaradi \xc5\xa1irjenja svoje oblasti nad slovanskim svetom in pridobitve mo\xc4\x8dnega zaveznika proti najmo\xc4\x8dnej\xc5\xa1emu bolgarskemu sovra\xc5\xbeniku Bizantinskemu cesarstvu, je najprej posku\xc5\xa1al najti zaveznika v Ludviku Nem\xc5\xa1kemu proti Rastislavovi Velikomoravski. Ludvik mu je obljubil, da mu bo poslal misijonarje, ki bi lahko Bolgare pripeljali pod okrilje rimske cerkve. Konec leta 863 je cesar Mihael III. napovedal Bolgariji vojno. Sledilo je obdobje lakote in naravnih nesre\xc4\x8d, ki so povzro\xc4\x8dile upor in prisilile Borisa, da je z Bizantinci sklenil mir in obljubil, da se bo v zameno za mir in ozemeljske koncesije v Trakiji spreobrnil v kr\xc5\xa1\xc4\x8danstvo po vzhodnem obredju. Na za\xc4\x8detku leta 864 se je dal z dru\xc5\xbeino in izbranimi \xc4\x8dlani bolgarskega plemstva v Pliski v tajnosti krstiti predstavnikom bizantinske duhov\xc5\xa1\xc4\x8dine. Njegov krstni boter je bil cesar Mihael III., po katerem je privzel kr\xc5\xa1\xc4\x8dansko ime Mihael._NEWLINE_Borisa je tudi brez diplomatskih pritiskov zanimalo pokristjanjenje Bolgarov, zlasti zaradi odprave neenotnosti v bolgarski dru\xc5\xbebi. Ob njegovem prihodu na prestol so Bolgari in Slovani predstavljali lo\xc4\x8dena elementa bolgarske dru\xc5\xbebe. Bolgari so bili manj\xc5\xa1ina in hkrati voja\xc5\xa1ka aristokracija, podobna Normanom v srednjeve\xc5\xa1ki sa\xc5\xa1ki Angliji. K dru\xc5\xbebeni delitvi je svoje prispevala tudi verska pluralnost. Slovani so imeli svoje bogove, medtem ko je bolgarska elita verovala v nebe\xc5\xa1kega boga Tangro. Z zlomom mo\xc4\x8di starih verovanj bi Boris zmanj\xc5\xa1al vpliv plemstva (bojarjev), ki so upirali kanovi avtoriteti._NEWLINE_S prihodom Metoda in njegovih u\xc4\x8dencev in uvedbo cirili\xc4\x8dne pisave se je Bolgarija osvobodila gr\xc5\xa1ke pisave in gr\xc5\xa1kega jezika v cerkvenem obredju. K poenotenju dr\xc5\xbeave je pripomogel tudi razvoj slovanske kr\xc5\xa1\xc4\x8danske kulture.\n_START_SECTION_\nPokristjanjenje Bolgarov in ustanovitev Bolgarske cerkve\n_START_PARAGRAPH_\nBorisova prva naloga po krstu je bilo pokristjanjenje podlo\xc5\xbenikov, zato je v letih 864 do 866 na pomo\xc4\x8d poklical bizantinske duhovnike. Hkrati je \xc5\xbeelel dobiti tudi navodila, kako v dru\xc5\xbebo vpeljati kr\xc5\xa1\xc4\x8danski na\xc4\x8din \xc5\xbeivljenja in dose\xc4\x8di neodvisnost Bolgarske cerkve od bizantinskega patriarha Fotija. Fotijevi odgovori ga niso kdo ve kako zadovolji, zato je iskal bolj ugodno ponudbo rimskega pape\xc5\xbea K pape\xc5\xbeu Nikolaju I. je avgusta 866 poslal delegacijo pod vodstvom kavhana Petra z obse\xc5\xbenim seznamom vpra\xc5\xa1anj in dobil 106 podrobnih odgovorov o veri, zakonodaji, politiki, obi\xc4\x8dajih in osebnem verovanju. Delegati so Nikolaju prenesli tudi Borisovo zaskrbljenost in prito\xc5\xbebo zaradi zlorab, ki so jih zagre\xc5\xa1ili duhovniki, zadol\xc5\xbeeni za pokristjanjenje Bolgarov, in ga vpra\xc5\xa1al, kako bo popravil posledice teh zlorab. Pape\xc5\xbe je za\xc4\x8dasno prezrl sporno vpra\xc5\xa1anje o neodvisnosti Bolgarske cerkve in v Bolgarijo poslal veliko skupino misijonarjev, ki so za\xc4\x8deli krstiti po zahodnem obredju. Bolgarski premik proti Rimu je razsrdil patriarha Fotija, da je leta 867 svoji duhov\xc5\xa1\xc4\x8dini poslal okro\xc5\xbenico, v kateri je obsodil prakticiranje zahodnega kr\xc5\xa1\xc4\x8danstva in rimsko vme\xc5\xa1avanje v Bolgarijo. Okro\xc5\xbenica je povzro\xc4\x8dila Fotijevo shizmo, ki je bila prvi korak k popolnemu razkolu med vzhodno in zahodno cerkvijo._NEWLINE_Pape\xc5\xbe Nikolaj I. je za uresni\xc4\x8ditev svojih odgovorov v Bolgarijo poslal tudi \xc5\xa1kofa Pavla Populonija in Formoza Portskega z nalogo, da odpravijo Borisove pomisleke. Pape\xc5\xbe ju ni nameraval vriniti na ustrezna polo\xc5\xbeaja v bolgarski hierarhiji. \xc5\xa0kof Formoz, kasnej\xc5\xa1i pape\xc5\xbe Formoz, je uspe\xc5\xa1no opravljal svojo nalogo, dokler ni pape\xc5\xbe odklonil Borisove zahteve za imenovanje Formoza za bolgarskega nad\xc5\xa1kofa. Pape\xc5\xbe je zavrnitev utemeljil s trditvijo, da njegova \xc2\xbbpremestitev z enega \xc5\xa1kofovskega sede\xc5\xbea na drugega ne bi bila skladna s kanonskim pravom\xc2\xab. Novi pape\xc5\xbe Hadrijan II. je s podobnimi argumenti zavrnil Borisovo pro\xc5\xa1njo, naj na to mesto imenuje Formoza ali diakona Marina, kasnej\xc5\xa1ega pape\xc5\xbea Marina I.. Po drugi zavrnitvi se je Bolgarija za\xc4\x8dela ponovno obra\xc4\x8dati proti Konstantinoplu. Na \xc4\x8detrtem (katoli\xc5\xa1kem) carigrajskem koncilu so bolgarski delegati ponovno odprli vpra\xc5\xa1anje Bolgarske cerkve. Vzhodni patriarhi so glasovali v korist Konstantinopla, kar je odlo\xc4\x8dilo usodo Bolgarske pravoslavne cerkve. Podelili so ji polo\xc5\xbeaj avtokefalne nad\xc5\xa1kofije Konstantinopelskega patriarhata s svojim nad\xc5\xa1kofom. Kasneje v 870. letih je konstantinopelski patriarh predal Bolgarijo pape\xc5\xa1tvu. Njegova predaja je bila zgolj nominalna in ni vplivala na dejanski polo\xc5\xbeaj Bolgarske avtokefalne cerkve._NEWLINE_Pokristjanjenje Bolgarov je temeljito spremenilo ne samo versko prepri\xc4\x8danje Bolgarov, ampak tudi ustroj bolgarske dr\xc5\xbeavne uprave. Polo\xc5\xbeaj kana se je iz vojnega plemenskega poglavarja dvignil na polo\xc5\xbeaj vladarja dr\xc5\xbeave s pooblastili za izvajanje zunanje politike in varuha resnice, ki jo je diktiralo kr\xc5\xa1\xc4\x8danstvo._NEWLINE_Zdi se, da je Boris I. po letu 880 po svojih \xc5\xbeeljah oblikoval duhovni\xc5\xa1ko hierarhijo. Proti koncu vladavine je za\xc4\x8del pove\xc4\x8devati \xc5\xa1tevilo doma\xc4\x8dih duhovnikov, tako da je za\xc4\x8del Bolgare po\xc5\xa1iljati na \xc5\xa1olanje v Konstantinopel, od koder so se kot duhovniki vrnili v domovino. Ko so leta 885 z Moravske v Bolgarijo pribe\xc5\xbeali slovansko govore\xc4\x8di sv. Metod in njegovi u\xc4\x8denci, je dobil Boris I. prilo\xc5\xbenost za \xc5\xa1olanje duhov\xc5\xa1\xc4\x8dine v doma\xc4\x8dem jeziku in v svoji dr\xc5\xbeavi.\n_START_SECTION_\nPrihod Klimenta Ohridskega in Nauma Preslavskega\n_START_PARAGRAPH_\nLeta 886 je Borisov guverner Beograda sprejel u\xc4\x8dence sv. Cirila in Metoda, ki so bili izgnani iz Velikomoravske, in jih poslal k Borisu I. v Plisko. Vladar jih je z velikim veseljem sprejel, zlasti Klimenta Ohridskega in Nauma Preslavskega, ki sta bila iz bolgarskih plemi\xc5\xa1kih dru\xc5\xbein. Boris I. je \xc5\xbeelel izkoristi njihove talente, zato je Klimenta imenoval za u\xc4\x8ditelja v makedonskem delu svojega cesarstva. Tako Kliment kot Naum sta nadaljevala kulturno, jezikovno in duhovno delo Cirila in Metoda  in sta ustanovila izobra\xc5\xbeevalni sredi\xc5\xa1\xc4\x8di v Pliski in Ohridu in \xc5\xa1e naprej razvijala slovansko pisavo in bogoslu\xc5\xbeje. Kliment je iz\xc5\xa1olal ve\xc4\x8d tiso\xc4\x8d slovansko govore\xc4\x8dih duhovnikov, ki so zamenjali gr\xc5\xa1ko govore\xc4\x8do duhov\xc5\xa1\xc4\x8dino iz Konstantinopla._NEWLINE_Pisava, ki sta jo za potrebe slovansko govore\xc4\x8dih vernikov razvila Ciril in Metod, se zdaj imenuje glagolica. Kliment Ohridski in Naum Preslavski sta glagolico prilagodila doma\xc4\x8dim potrebam. Preimenovala se je v cirilico in postala uraden alfabet bolgarske dr\xc5\xbeave. Leta 893 je bil za uradni bolgarski jezik razgla\xc5\xa1en slovanski jezik. V naslednjih stoletjih so alfabet privzela tudi druga slovanska ljudstva. Z uvedbo slovanskega bogoslu\xc5\xbeja se je po celi dr\xc5\xbeavi za\xc4\x8dela gradnja cerkva in samostanov.\n_START_SECTION_\nReakcije na pokristjanjevanje\n_START_PARAGRAPH_\nPokristjanjevanje je med Bolgari naletela velik odpor. Nekateri so ga zavra\xc4\x8dali, drugi pa so ga sprejeli in se potem zaradi prisilne pokrstitve za\xc4\x8deli upirati. Nekateri Bolgari se niso upirali zaradi kr\xc5\xa1\xc4\x8danstva kot takega, ampak zaradi dejstva, da so ga prinesli tuji duhovniki, ki so s seboj prinesli tudi tujo zunanjo politiko._NEWLINE_Poleti 865 se je skupina aristokratov (bojarjev) odkrito uprla. Boris je upor kruto zatrl in usmrtil 52 bojarjev in celih njihovih dru\xc5\xbein in pokristjanjevanje se je nadaljevalo.\n_START_SECTION_\nKonec Borisove vladavine\n_START_PARAGRAPH_\nBoris je leta 889 odstopil in postal menih. Njegov sin in naslednik Vladimir je posku\xc5\xa1al obuditi poganstvo, kar je izzvalo Borisovo ma\xc5\xa1\xc4\x8devanje. Vladimirja so porazili in oslepili, njegovo \xc5\xbeeno pa ostrigli in poslali v samostan. Boris je v Preslavu sklical cerkveni zbor in za svojega naslednika imenoval Simeona I.. Sinu je zagrozil, da ga zaradi odpadni\xc5\xa1tva lahko doleti bratova usoda. Po koncilu se je vrnil v samostan in se potem pojavil samo \xc5\xa1e enkrat, ko je Simeonu pomagal v vojno z Ogri, ki so v zavezni\xc5\xa1tvu z Bizantinci napadli Bolgarijo. Ko je kriza minila, se je vrnil v samostan in leta 907 umrl. V kateri samostan je od\xc5\xa1el ali bil morda interniran ni znano. Lahko bi bil eden od samostanov pri Preslavu ali Pliski ali pri Varni ali Ravdi.\n_START_SECTION_\nZanimivost\n_START_PARAGRAPH_\nPo Borisu I. se imenuje St. Boris Peak na Livingstonovem otoku v Ju\xc5\xbenih \xc5\xa0etlandskih otokih na Antarktiki._NEWLINE_O njegovem \xc5\xbeivljenju je bil leta 1985 posnet film Boris Prvi (\xd0\x91\xd0\xbe\xd1\x80\xd0\xb8\xd1\x81 \xd0\x9f\xd1\x8a\xd1\x80\xd0\xb2\xd0\xb8) s Stefanom Danilovim v glavni vlogi.'